**העיר אילת** היא מוקד תיירות למבקרים מהארץ ומהעולם, ומכאן שחשיבותה למדינת ישראל היא רבה מאוד. בשל כך, המדינה ועיריית אילת משקיעות משאבים רבים במטרה לשמר ולחזק את מעמדה זה, בין היתר על ידי טיפוח מוקדי משיכה בעיר.

הטיילת הפרוסה לאורך חופו הצפוני של ים סוף היא אחת ממוקדי המשיכה העיקריים בעיר, וככזו עליה להיות נגישה לציבור ולכלול תשתית מסודרת ונקודות אטרקטיביות. בדוח ביקורת זה השקיע משרד מבקר המדינה מאמצים רבים לבדיקת ההיבטים השונים של סוגיית הרוכלות הבלתי מוסדרת בטיילת וזאת הן ברמת השלטון המקומי והן ברמת השלטון המרכזי.

משרד מבקר המדינה מצא כי זה שנים מספר קיימת בטיילת תופעה של רוכלות בלתי מוסדרת הפוגעת באיכות הסביבה, בבטיחות המטיילים בה ובחזותה. לא זו אף זו: מממצאי הדוח עולה תמונה עגומה של טיפול השלטונות בסוגיה זו, ולפיה במשך יותר מעשר שנים הם לא עשו די לתיקון הדברים.

התמשכות הטיפול בנושא פוגעת פגיעה קשה במעמדה של העיר כאתר תיירות מוביל. דוח זה, כמו כל דוחות מבקר המדינה, כולל פרק ובו המלצות להמשך הטיפול בנושא. חשוב כי המלצות הדוח ייושמו במהירות, על מנת לשמר את קרנה של אילת כיעד תיירותי, זאת בייחוד לנוכח התחרות הגוברת עם יעדי נופש אחרים בעולם, ובאזורנו בפרט. לפיכך, על הרשויות הנוגעות בעניין לפעול במשותף - למצות את סמכויותיהן ולהחיש את ההליכים במטרה להביא לפתרון הבעיות האמורות.

 

 **מיכה לינדנשטראוס, שופט (בדימ')**

 מבקר המדינה

 ונציב תלונות הציבור

ירושלים, אלול התש"ע

 אוגוסט 2010